O‘zbekiston Respublikasi Oliy Majlisi Senati Agrar, suv xo‘jaligi masalalari va ekologiya qo‘mitasining 2010 – 2013-yillar va 2014-yilning o‘tgan davridagi faoliyati to‘g‘risidagi hisoboti haqida

O‘zbekiston Respublikasi Oliy Majlisi Senati Agrar, suv xo‘jaligi masalalari va ekologiya qo‘mitasining (bundan buyon matnda Qo‘mita deb yuritiladi) 2010 — 2013-yillar va 2014-yilning o‘tgan davridagi (bundan buyon matnda hisobot davri deb yuritiladi) faoliyati to‘g‘risidagi hisobotini tinglab va muhokama qilib, O‘zbekiston Respublikasi Oliy Majlisi Senatining Kengashi shuni qayd etadiki, hisobot davrida Qo‘mita tomonidan qishloq ijtimoiy infratuzilmasini rivojlantirish, yerlarning meliorativ holatini yaxshilash, fermerlikni rivojlantirish, qishloq joylarida aholi bandligi muammosini hal qilish, atrof muhitni muhofaza qilish va tabiiy resurslardan oqilona foydalanishga doir davlat siyosatini qonunchilik jihatidan ta’minlashga, tegishli qonunlar hamda dasturlarning ijro etilishi ustidan samarali nazoratning amalga oshirilishiga, shuningdek o‘tkazilayotgan tadbirlar yakunlari bo‘yicha konstruktiv amaliy tavsiyalarni ishlab chiqishga qaratilgan muayyan ishlar olib borilgan.
 Qo‘mita hisobot davrida O‘zbekiston Respublikasi Prezidenti I. Karimovning 2010-yil 26-yanvardagi Senatning birinchi yalpi majlisidagi va O‘zbekiston Respublikasi Oliy Majlisi palatalarining 2010-yil 27-yanvar va 2010-yil 12-noyabrda o‘tkazilgan qo‘shma majlislaridagi “Mamlakatimizni modernizatsiya qilish va kuchli fuqarolik jamiyati barpo etish ustuvor maqsadimizdir” hamda “Mamlakatimizda demokratik islohotlarni yanada chuqurlashtirish va fuqarolik jamiyatini rivojlantirish konsepsiyasi” deb nomlangan ma’ruzalarida ilgari surilgan vazifalarni ijro etishni o‘z faoliyatining ustuvor yo‘nalishlari sifatida belgilagan.
 Qo‘mita tomonidan o‘z vakolatlari doirasida O‘zbekiston Respublikasi Oliy Majlisi Senatining (bundan buyon matnda Senat deb yuritiladi) yalpi majlislarida ko‘rib chiqish uchun 15 ta masala, shu jumladan geografik obyektlarning nomlarini aniqlash, ularni davlat ro‘yxatidan o‘tkazish va ulardan foydalanishning huquqiy asoslarini shakllantirishga, muvofiqlikni baholash sohasidagi munosabatlarni tartibga solishga hamda savdodagi texnik to‘siqlarni bartaraf etishga, atrof muhitni muhofaza qilish hamda tabiiy resurslardan oqilona foydalanish sohasidagi ekologik nazoratni takomillashtirishga va boshqalarga qaratilgan O‘zbekiston Respublikasining yettita qonuni kiritilgan. 
 Qonunlar Senatning yalpi majlislarida ma’qullangach, ularning mazmuni va mohiyatini aholi o‘rtasida tushuntirish uchun Qo‘mita tomonidan mintaqalarga safarlar tashkil etilgan, bu esa aholida tashvish uyg‘otayotgan muammolarni aniqlash hamda tegishli qaror va tavsiyalarni ishlab chiqish imkonini bergan.
 Hisobot davrida Qo‘mita har yili O‘zbekiston Respublikasi Tabiatni muhofaza qilish davlat qo‘mitasi raisining O‘zbekiston Respublikasi Tabiatni muhofaza qilish davlat qo‘mitasining faoliyati to‘g‘risidagi hisobotlarini eshitib borgan va ushbu masalani Senatning navbatdagi yalpi majlislarida ko‘rib chiqish haqidagi takliflarni Senat Kengashiga kiritgan.
 Hisobot davrida Qo‘mita tomonidan 20 ta nazorat-tahlil tadbiri o‘tkazilgan. Bundan tashqari to‘rtta konferensiya, 10 ta davra suhbati va beshta seminar o‘tkazilgan. 
 Xususan, Senat Kengashining 2011-yil 25-avgustdagi “Ijro etuvchi hokimiyat organlarining faoliyati ustidan parlament nazoratini amalga oshirish to‘g‘risida”gi Qaroriga muvofiq O‘zbekiston Respublikasi qishloq va suv xo‘jaligi vaziriga “Suv va suvdan foydalanish to‘g‘risida”gi O‘zbekiston Respublikasi Qonunining O‘zbekiston Respublikasi Qishloq va suv xo‘jaligi vazirligi tomonidan ijro etilishini ta’minlash masalasi yuzasidan parlament so‘rovi yuborilgan. 2011-yilning 29-noyabr kuni Qo‘mita tomonidan O‘zbekiston Respublikasi qishloq va suv xo‘jaligi vaziri Z. Ro‘ziyevning ushbu so‘rov yuzasidan javobi tinglangan va muhokama qilingan.
 Qo‘mita tomonidan xalq deputatlari mahalliy Kengashlari bilan birgalikda qator qo‘shma sayyor majlislar o‘tkazilgan. Masalan, Jizzax viloyatida qishloqdagi yosh oilalarga uy-joy qurish yoki sotib olishda ko‘maklashish, Farg‘ona viloyatida O‘zbekiston Respublikasi Yer kodeksining yerlardan qishloq xo‘jaligi ehtiyojlari uchun foydalanishga doir qismining ijrosi, Qashqadaryo viloyati Hisor va Kitob davlat qo‘riqxonalari misolida “Muhofaza etiladigan tabiiy hududlar to‘g‘risida”gi, “Hayvonot dunyosini muhofaza qilish va undan foydalanish to‘g‘risida”gi O‘zbekiston Respublikasi qonunlarining ijro etilishi, “Veterinariya to‘g‘risida”gi va “Naslchilik to‘g‘risida”gi O‘zbekiston Respublikasi qonunlarining Jizzax viloyatida ijro etilishi masalalari muhokama qilingan. Qishloqlarning qiyofasini tubdan yaxshilash, aholi turmush darajasini va sifatini oshirish maqsadida 2014-yil 21-fevralda Qo‘mita majlisida qishloq joylarda uy-joy qurilishi ko‘lamini kengaytirishga doir qonun hujjatlarining O‘zbekiston Respublikasi Davlat arxitektura va qurilish qo‘mitasi, “Qishloq qurilish invest” injiniring kompaniyasi va “Qishloq qurilish bank” OATB tomonidan ijro etilishini Sirdaryo va Toshkent viloyatlarida o‘rganish natijalari muhokama qilingan.
 Qo‘mitaning nazorat-tahlil faoliyati yakunlariga ko‘ra qabul qilingan qaror va tavsiyalari O‘zbekiston Respublikasi Vazirlar Mahkamasiga, Qoraqalpog‘iston Respublikasi Vazirlar Kengashiga, viloyatlar va Toshkent shahar hokimliklariga, tegishli vazirliklar, davlat qo‘mitalari, idoralar va tashkilotlarga yuborilgan.
 Qo‘mita “Tojikiston “Talko” DUK korxonasining ishlab chiqarish faoliyati ekologiyaga va odamlar sog‘lig‘iga ko‘rsatayotgan halokatli ta’sirni bartaraf etish choralari to‘g‘risida”gi xalqaro seminarga tayyorgarlik ko‘rish va uni o‘tkazishda faol ishtirok etgan.
 Hisobot davrida Qo‘mita a’zolari respublika va mintaqalar ko‘lamidagi 5 867 ta tadbirda faol ishtirok etib, mamlakatda amalga oshirilayotgan islohotlarning, qonunlar hamda eng muhim davlat dasturlarining mazmun va mohiyatini tushuntirish yuzasidan 4 477-marta so‘zga chiqqan. 
 Bunda Qo‘mita raisi X. Razzakov, Qo‘mita a’zolari N. Aimbetov, Q. Aldabergenov, P. Ziyatov, X. Karimov, E. Sidikova, B. Xalimbetov, M. Yuldashov, M. Qurbanovalar ayniqsa faollik ko‘rsatganlar. 
 Shuningdek, hisobot davrida Qo‘mita a’zolari Senatning yalpi majlislarida muhokama qilingan masalalar bo‘yicha 98-marta, Qo‘mita majlislarida 189-marta so‘zga chiqqan. 
 Ommaviy axborot vositalarida Qo‘mita a’zolarining 3 859 ta maqolasi chop etilgan va efirga uzatilgan, shu jumladan respublika hamda mahalliy gazeta va jurnallarda 1 271 ta maqola chop etilgan. Qo‘mita a’zolari ishtirokida 1 557 ta teleko‘rsatuv va 1 031 ta radioeshittirish efirga uzatilgan.
 Qo‘mita a’zolari saylovchilar bilan 2 481 ta uchrashuv o‘tkazgan. Mazkur uchrashuvlarda dolzarb ijtimoiy-iqtisodiy masala va muammolarni muhokama qilish, tahlil etish va hal qilishga alohida e’tibor qaratilgan. Fuqarolarning 7 713 ta yozma murojaati ko‘rib chiqilgan, shuningdek 7 418 nafar fuqaro qabul qilingan. Fuqarolarni qabul qilish davomida aniqlangan dolzarb masalalarni hal etish, shuningdek ijtimoiy soha muassasalari faoliyatini yaxshilash uchun hisobot davrida tegishli davlat organlari va tuzilmalariga 166 ta senatorlik murojaati yo‘llangan. 
 Shu bilan birga, Qo‘mita faoliyatida ayrim kamchilik va nuqsonlar mavjud. Qo‘mita mintaqalarda hamda iqtisodiyot tarmoqlarida Senat, Senat Kengashining va Qo‘mitaning qarorlari, ayniqsa qishloq xo‘jaligining eng muhim tarmoqlarini rivojlantirishga, suv va suvdan foydalanishga, chiqindilarning atrof muhitga ta’sirini kamaytirishga, ekin maydonlaridan samarali foydalanishga, qishloqdagi yosh oilalarni uy-joy bilan ta’minlashga oid dasturlarning so‘zsiz bajarilishi ustidan nazoratni kuchaytirishi zarur. Bunda aholi salomatligiga xavf tug‘diruvchi zararli omillarga alohida e’tibor berishi kerak. 
 Qo‘mita o‘tkazilayotgan tadbirlarni, ayniqsa nazorat-tahlil tadbirlarini tayyorlash bo‘yicha ishlarga, mintaqalarda aniqlangan ijtimoiy-iqtisodiy rivojlanishga oid hal etilmagan masalalar to‘g‘risidagi takliflarni Qo‘mita muhokamasiga, Senat Kengashi majlislariga va Senat yalpi majlislariga tashabbuskorlik bilan kiritishga Qo‘mitaning barcha a’zolarini jalb etishga erisha olmagan. Qo‘mitaning va Senat Kengashining ish rejalarini shakllantirishda Qo‘mitaning barcha a’zolari birday faol ishtirok etmaganlar.
 Qo‘mita a’zolari mamlakatda amalga oshirilayotgan ijtimoiy-siyosiy va ijtimoiy-iqtisodiy o‘zgarishlarning hamda qabul qilinayotgan O‘zbekiston Respublikasi qonunlarining mazmun va mohiyatini joylarda tushuntirish ishlarida yanada faolroq ishtirok etishi, Qo‘mita hujjatlari asosida tayyorlangan tahliliy materiallar bilan markaziy va mahalliy nashrlar sahifalarida hamda teleradiokanallarda ko‘proq chiqishlar qilishi zarur. 
 Yuqorida bayon etilganlarga asoslanib, O‘zbekiston Respublikasi Oliy Majlisi Senatining Kengashi qaror qiladi:
 1. O‘zbekiston Respublikasi Oliy Majlisi Senati Agrar, suv xo‘jaligi masalalari va ekologiya qo‘mitasining 2010 — 2013-yillar va 2014-yilning o‘tgan davridagi faoliyati to‘g‘risidagi hisoboti bildirilgan takliflarni hisobga olgan holda ma’qullansin.
 2. O‘zbekiston Respublikasi Oliy Majlisi Senatining Agrar, suv xo‘jaligi masalalari va ekologiya qo‘mitasi (X. Razzakov) o‘z faoliyatini yanada kuchaytirish maqsadida:
 o‘tgan davrdagi faoliyatini tanqidiy baholab, aniqlangan kamchilik va nuqsonlarni bartaraf etish yuzasidan amaliy choralar ko‘rsin;
 qonun hujjatlarining, Senat, Senat Kengashi va Qo‘mita qarorlarining talablarini so‘zsiz bajarish bo‘yicha ijro etuvchi hokimiyat organlarining faoliyati ustidan parlament nazoratining ta’sirchanligini oshirsin, bunda qishloq xo‘jaligining eng muhim tarmoqlarini rivojlantirishga, suv va suvdan foydalanishga, chiqindilarning atrof muhitga ta’sirini kamaytirishga, ekin maydonlaridan samarali foydalanishga, qishloqdagi yosh oilalarni uy-joy bilan ta’minlashga taalluqli dasturlarning bajarilishiga alohida e’tibor qaratsin;
 o‘z vakolatlari doirasida O‘zbekiston Respublikasi Tabiatni muhofaza qilish davlat qo‘mitasining tabiatni muhofaza qilish sohasidagi qonun hujjatlarining va davlat dasturlarining talablari joylarda bir xilda bajarilishi ustidan nazorat qilish borasidagi faoliyatini yanada kuchaytirishga ko‘maklashsin;
 qonunlar ijrosini o‘rganish natijalari bo‘yicha Qo‘mita tomonidan qabul qilingan qarorlar davlat hokimiyati va boshqaruvi organlari tomonidan ijro etilishini ta’minlashga alohida e’tibor qaratsin;
 o‘tkazilayotgan tadbirlarni, ayniqsa nazorat-tahlil tadbirlarini tayyorlashda, mintaqalarda aniqlangan ijtimoiy-iqtisodiy rivojlanishga oid hal etilmagan masalalar to‘g‘risidagi takliflarni Qo‘mita, Senat Kengashi majlislari va Senat yalpi majlislari muhokamasiga tashabbuskorlik bilan kiritishda Qo‘mitaning barcha a’zolari ishtirokini faollashtirsin;
 Senatning va Senat Kengashining qarorlarini, shuningdek Qo‘mita qarorlari va tavsiyalarini bajarish yuzasidan davlat organlari rahbarlarining axborotini tinglash amaliyotini davom ettirsin; 
 Qo‘mita hujjatlari asosida tayyorlangan mintaqalarni ijtimoiy-iqtisodiy rivojlantirishga doir tahliliy materiallar bilan Qo‘mita a’zolarining markaziy va mahalliy ommaviy axborot vositalarida, jumladan teleradiokanallar orqali yanada faolroq chiqishlarini ta’minlasin;
 mamlakatda amalga oshirilayotgan ijtimoiy-siyosiy hamda ijtimoiy-iqtisodiy o‘zgarishlarning mazmun va mohiyatini aholining keng qatlamlari o‘rtasida tushuntirish bo‘yicha targ‘ibot-tashviqot ishlarini kuchaytirsin.
 3. Ushbu Qarorning ijro etilishini nazorat qilish O‘zbekiston Respublikasi Oliy Majlisi Senati Raisining o‘rinbosari M. Radjabova zimmasiga yuklatilsin.